Nr. ..................../............................2025

**REFERAT DE APROBARE**

**pentru**

***modificarea Ghidului de finanţare a Programului de stimulare a înnoirii Parcului naţional de tractoare şi maşini agricole autopropulsate, aprobat prin Ordinul ministrului mediului, apelor şi pădurilor nr. 2499/2024***

 Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a Programului de stimulare a înnoirii Parcului naţional de tractoare şi maşini agricole autopropulsate, aprobat prin Ordinul ministrului mediului, apelor şi pădurilor nr. 2499/2024.***

 **Baza legală a proiectului de ordin supus aprobării** o constituie prevederile art. 4 alin. (2) din Hotărârea Guvernului nr. 589/2024 pentru aprobarea finanţării din Fondul pentru mediu a Programului de stimulare a înnoirii Parcului naţional de tractoare şi maşini agricole autopropulsate.

 La elaborarea ghidului de finanțare s-a avut în vedere specificul categoriei de solicitanți, și anume persoane fizice care activează în mediul rural, deseori cu acces limitat la tehnologie informatică și cu competențe reduse în utilizarea tehnologiei. Pentru a răspunde mai bine nevoilor acestora, s-a constatat necesitatea de a transfera către dealeri obligațiile legate de identificarea solicitanților și de analiză a dosarelor de finanțare.

 Ulterior, la nivelul Ministerului Mediului, Apelor și Pădurilor, s-a decis ca persoanele fizice să încarce dosarele în aplicația informatică, pe modelul aplicat în cadrul ***Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională,*** model care și-a dovedit utilitatea prin rezultatele obținute încă din anul 2023. Astfel, dealerii vor fi responsabili de analiza documentelor depuse, iar structura procesului a fost păstrată conform formei publicate inițial în etapa de consultare publică.

 Această decizie se datorează numeroaselor sesizări primite la Administrația Fondului pentru Mediu din partea persoanelor interesate de accesarea fondurilor, care au semnalat practicile neconforme ale unor dealeri, precum solicitarea unor avansuri substanțiale pentru înscrierea în program. Noile reglementări au fost concepute pentru a crește transparența și corectitudinea procesului de selecție a beneficiarilor.

 De asemenea, s-a stabilit ca durata monitorizării să fie extinsă de la un an la cinci ani, pentru a asigura o utilizare mai eficientă a fondurilor publice alocate și pentru atingerea obiectivelor programului. Totodată, se descurajează utilizarea necorespunzătoare sau înstrăinarea prematură a echipamentelor, permițând Administrației Fondului pentru Mediu să implementeze controale mai riguroase.

 Menționăm că prezentul proiect de ordin nu este inclus în Planul Național de Redresare și Reziliență.

 Proiectul de modificare a Ghidului de finanțare, astfel cum îl înaintăm, a fost avizat în ședința Comitetului Director al Administrației Fondului pentru Mediu din 16.01.2025.

 Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea Ghidului de finanţare a Programului de stimulare a înnoirii Parcului naţional de tractoare şi maşini agricole autopropulsate, aprobat prin Ordinul ministrului mediului, apelor şi pădurilor nr. 2499/2024.***

**VICEPREȘEDINTE,**

**Adrian CORBU**